Siden oktober 2015 er der 7,5 procent færre arbejdsløse i Nordjylland. Det viser nye tal.

Arbejdsløsheden er faldende. I det nordjyske er ledigheden faldet med 917 fra oktober 2015 til oktober 2016. Det svarer til et fald på 7,5 procent. Det viser nye tal fra Det Regionale Arbejdsmarkedsråd i Nordjylland. - I RAR-Nordjylland forventer vi fortsat stigende nordjysk beskæftigelse, lyder det fra Birgit Frederiksen, formand for RAR Nordjylland, i en pressemeddelelse. I Nordjylland er ledigheden samlet set 4,2%, og det er 0,3 procentpoint højere end ledigheden på landsplan. Ledigheden er faldende i de fleste nordjyske kommuner, undtagen i Rebild, Læsø og Thisted, hvor der samlet er kommet 125 flere ledige end sidste år.